สหประชาชาติ อนุญาตให้จีนซื้องาช้างจากแอฟริกาได้
คณะกรรมาธิการของสหประชาชาติ ซึ่งมีหน้าที่ควบคุมดูแลการค้างาช้าง ลงมติอนุญาตให้จีนร่วมการประมูลซื้องาช้างจากแอฟริกาได้ นับเป็นประเทศที่ส
สมาชิกส่วนใหญ่ของคณะกรรมาธิการของสหประชาชาติชุดนี้ลงความเห็นว่า จีนได้ปรับปรุงการควบคุมตรวจสอบการค้างาช้างและสามารถเข้าร่วมการประมูลซื้องาช้างปริมาณ 108 ตันจากแอฟริกาได้ กลุ่มผู้ที่ไม่เห็นด้วยกับความเห็นของคณะกรรมาธิการของสหประชาชาติในเรื่องนี้กล่าวว่า การอนุญาตให้จีนเข้าไปร่วมการประมูลซื้องาช้างจากแอฟริกาจะทำให้มีการลักลอบฆ่าช้างเพื่อเอางาไปขายมากขึ้น การค้างาช้างถูกห้ามมาตั้งแต่ปีค.ศ. 1989 เพื่ออนุรักษ์ช้างที่ลดจำนวนลงเพราะการฆ่าช้างเพื่อเอางาแต่หลายประเทศในแอฟริกา เช่น Botswana, Namibia, แอฟริกาใต้ และ Zimbabwe ประสบความสำเร็จในการอนุรักษ์ช้างจนต้องมีการฆ่าช้างเพื่อควบคุมปริมาณให้สมดุลกับระบบนิเวศของประเทศ และในปีค.ศ. 2002สหประชาชาติอนุญาตให้มีการค้างาช้างที่มาจากช้างที่ตายตามธรรมชาติหรือจากช้างที่ถูกฆ่าเพื่อควบคุมปริมาณได้ มาตรการดังกล่าวช่วยให้มีการลอบฆ่าช้างเพื่อเอางาน้อยลงแต่ปัญหายังไม่หมดไปทีเดียว โฆษกของกระทรวงการต่างประเทศจีน นาย Liu Jianchao กล่าวโต้ผู้ที่วิพากษ์วิจารณ์จีนในเรื่องนี้ว่าทางการจีนได้ออกกฎหมายและดำเนินการปราบปรามการลอบฆ่าช้างอย่างจริงจัง โฆษกกระทรวงการต่างประเทศจีน กล่าวว่าการลักลอบค้างาช้างในจีนลดลงเป็นอย่างมากและว่าผู้เชี่ยวชาญจากต่างประเทศหลายรายได้ประเมินผลงานของจีนในเรื่องนี้อย่างเป็นกลางและหวังว่าจะมีรายงานที่ให้ข้อเท็จจริงอย่างเป็นกลางออกมาด้วย อย่างน้อยมีสองประเทศในแอฟริกา คือ Ghana และ Kenyaและสององค์กรที่คัดค้านการตัดสินใจของคณะกรรมาธิการของสหประชาชาติในเรื่องนี้ คุณ Allan Thornton ผู้อำนวยการสำนักงานEnvironmental Investigation Agency ซึ่งเป็นองค์กรเอกชนที่ติดตามตรวจสอบการค้าสัตว์ป่ากล่าวว่า ทางการจีนประสบความล้มเหลวในการป้องกันการค้างาช้างเถื่อนและว่าจีนเป็นแหล่งลักลอบค้างาช้างใหญ่ที่สุดในโลก ผู้อำนวยการสำนักงาน EnvironmentalInvestigation Agency กล่าวว่าการได้รับอนุญาตให้ค้างาช้างได้อย่างถูกกฎหมายจะเป็นเครื่องกำบังการค้างาช้างเถื่อนให้กับจีน เพราะจะแยกแยะระหว่างงาช้างที่ค้าตามกฎหมายกับการค้าเถื่อนได้ยากมาก แต่กลุ่มอนุรักษ์สัตว์ป่าอื่นๆ อย่างเช่น World Wildlife Fund และ TRAFFIC ให้ความเห็นว่าจีนอาจใช้โอกาสนี้ให้ความช่วยเหลือโครงการอนุรักษ์สัตว์ป่าของประเทศต่างๆในแอฟริกาและสร้างจิตสำนึกให้กับประชาชนของตนเกี่ยวกับการค้างาช้างเถื่อนได้ด้วย